Diari Oficial de la Generalitat Valenciana


Sumari del DOGV 4952, del 23-02-2005 (2005/1931)

RESOLUCIÓ de 21 de febrer de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc entre la Generalitat Valenciana, a través de la Conselleria de Territori i Habitatge, i l'entitat Ecovidrio.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4952

Data del DOGV
:   23-02-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/1931


Data del document
:   21-02-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * societat sense fins de lucre
    * gestió de residus
    * cooperació administrativa
    * producte d'envasament

RESOLUCIÓ de 21 de febrer de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc entre la Generalitat Valenciana, a través de la Conselleria de Territori i Habitatge, i l'entitat Ecovidrio. [2005/X1931]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Territori i Habitatge, i l'entitat Ecovidrio ?Sociedad Ecológica para el Reciclaje de los Envases de Vidrio?, el 20 de desembre de 2004, un Conveni Marc, i en compliment del que establix l'article 3.4 del Decret 20/1993, de 8 de febrer, del Govern Valencià, i la clàusula cinquena del conveni cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0058/2005, i que figura com a annex d'esta resolució.
  
València, 21 de febrer de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni marc entre la Generalitat Valenciana, mitjançant la Conselleria de Territori i Habitatge, i l'entitat Ecovidrio
  
València, 22 de desembre de 2004
  
Reunits:
  
D'una part l'honorable Sr. Rafael Blasco Castany, conseller de Territori i Habitatge de la Generalitat Valenciana, d'acord amb el Decret 7/2004, de 27 de agost, del president de la Generalitat; pel qual s'assigna la titularitat de les conselleries en què s'organitza l'administració de la Generalitat, expressament facultat per a aquest acte per Acord del Consell de data 3 de setembre de 2004.
  
D'una altra part, El senyor Javier Puig de la Bellacasa Alberola, en nom i representació, com a director general, de l'entitat Ecovidrio ?Sociedad Ecológica para al reciclaje De los Envases de Vidrio?, amb NIF: G-81312001 i domicili social al carrer Hermanos Bécquer núm. 10 €1é de Madrid, societat constituïda sense ànim de lucre en data 21 de setembre de 1995 segons acta fundacional subscrita davant del notari de l'il·lustre Col·legi de Madrid, Roberto Blanquer Uberos, i inscrita en el Ministeri de Justícia i Interior, Secció d'Associacions, per raó de resolució de data 16 de febrer de 1996 amb el número nacional 160.493. Fa ús d'apoderament conferit en el seu favor mitjançant escriptura atorgada en data 12 de desembre de 1996.
  
Ambdós es reconeixen mútuament capacitat legal necessària per a subscriure el present conveni i a l'efecte
  
Exposen:
  
Primer
  
Que la Llei 11/1997, de 24 d'abril, d'envasos i residus d'envasos, incorpora a l'ordenament intern la Directiva 94/62/CE relativa als envasos i residus d'envasos, establint les normes per a la gestió d'aquests. Per Reial Decret 782/1998, de 30 d'abril, s'aprova el reglament de desenvolupament i execució de la citada llei.
  
Segon
  
La referida llei té per objecte prevenir i reduir l'impacte sobre el medi ambient dels envasos i la gestió dels residus d'envasos al llarg de tot el seu cicle de vida, i es consideren envasos els així definits en l'article 2 de l'esmentada Llei 11/1997 i el seu Reglament de desenvolupament.
  
Tercer
  
D'acord amb la Llei 11/1997, els envasadors i comerciants de productes envasats, o quan no siga possible identificar els anteriors, els responsables de la primera posada en el mercat dels productes envasats hauran de fer front a la gestió dels residus generats com a conseqüència d'aquesta posada en el mercat. Amb aquest fi, hauran d'acollir-se necessàriament, amb caràcter general, a un sistema de depòsit, devolució i retorn, o bé eximir-se de les obligacions derivades d'aquest procediment quan participen voluntàriament en un sistema integrat de gestió d'envasos i residus d'envasos que garantisca el compliment dels objectius de reducció, reciclatge i valoració fixats en la llei.
  
Quart
  
La Llei 11/1997 estableix que els sistemes integrats de gestió es finançaran mitjançant l'aportació pels envasadors d'una quantitat per cada producte envasament posat per primera vegada en el mercat i preveu que aquests sistemes financen la diferència de cost entre el sistema ordinari de recollida, transport i tractament dels residus urbans en abocador controlat, i el sistema integrat de gestió de residus d'envasos i envasos usats de vidre. Amb aquest fi, els sistemes integrats de gestió hauran de compensar les entitats locals que voluntàriament hi participen pels costs addicionals que, en cada cas, tinguen efectivament que suportar, en els termes que s'establisquen en el corresponent conveni. Les aportacions econòmiques provocades per la posada en el mercat de productes envasats hauran de ser suficients per a cobrir com a mínim els mencionats costs addicionals, i, per tant, evitar riscs improcedents a aquestes entitats.
  
Cinqué
  
Els sistemes integrats de gestió tenen com a finalitat la recollida periòdica d'envasos usats i residus d'envasos en el domicili del consumidor o rodalia i hauran de ser autoritzats per l'òrgan competent de la Comunitat Autònoma.
  
Sisé
  
La societat Ecovidrio, constituïda sense ànim de lucre i amb la finalitat de tenir la condició d'entitat gestora d'un sistema integrat de gestió de residus d'envasos i envasos usats de vidre, prèvia sol·licitud, va ser autoritzada per a implantar i gestionar un sistema integrat de gestió d'envasos usats i residus d'envasos de vidre en l'àmbit de la Comunitat Valenciana, per Resolució de 24 de juny de 1998, de la Direcció General de Qualitat Ambiental de la Conselleria de Medi Ambient de la Generalitat Valenciana, i va ser renovada, una vegada finalitzada la seua vigència, mitjançant Resolució de 20 de juny del 2003, de la Direcció General d'Educació i Qualitat Ambiental de la Conselleria de Medi Ambient de la Generalitat Valenciana.
  
Seté
  
Conforme el que disposen l'article 9 i concordants de la Llei 11/1997, de 24 d'abril, d'envasos i residus d'envasos, i del Reial Decret 728/1998, de 30 d'abril, dictat en el seu desenvolupament, la participació de les entitats locals en els sistemes integrats de gestió de residus d'envasos i envasos usats es durà a terme a través de les comunitats autònomes a què pertanguen, quan aquestes tinguen aprovats plans de gestió de residus urbans, i s'acordarà amb l'entitat autoritzada un conveni marc en el qual s'inclouran les condicions generals que s'han d'aplicar a tots els municipis de la comunitat autònoma.
  
D'acord amb el que s'establisca en aquests convenis, les entitats locals es comprometran a realitzar la recollida selectiva dels residus d'envasos i envasos usats inclosos en el sistema integrat de gestió i transportar-los fins als centres de separació i classificació, centres de recuperació o, si és procedent, directament, als de reciclatge o valorització. El sistema integrat de gestió estarà obligat a acceptar tots els residus d'envasos i envasos usats de la gestió dels quals són responsables, separats per materials, que li siguen lliurats per les entitats locals o, si és procedent, per la comunitat autònoma.
  
Vuité
  
La Comunitat Valenciana disposa d'un Pla integral de residus aprovat per Decret 317/1997, de 24 de desembre, del Govern Valencià, pel qual, d'acord amb els articles esmentats, correspon a la Generalitat Valenciana, mitjançant la Conselleria de Territori i Habitatge, acordar amb Ecovidrio un conveni marc el qual, amb posterioritat, podrà ser voluntàriament subscrit per cadascun dels ens locals valencians que desitgen participar en el sistema integrat de gestió de residus d'envasos i envasos usats de vidre, per a la implantació i la gestió del qual ha sigut autoritzada aquella entitat.
  
Per aquesta raó, amb data 31 d'octubre del 2001 es va subscriure el conveni marc (DOGV núm. 4143, de 7 de desembre del 2001) entre la Generalitat Valenciana, mitjançant la Conselleria de Medi Ambient, i l'entitat Ecovidrio La clàusula tretze del citat conveni marc va establir un període de vigència coincident amb el de l'autorització concedida per Resolució de 24 de juny de 1998 a l'entitat Ecovidrio, i continuen vigents i resulten d'aplicació les condicions estipulades en aquest durant el període que transcórrega a partir de l'entrada en vigor de la Resolució de 20 de juny del 2003, de la Direcció General d'Educació i Qualitat Ambiental de la Conselleria de Medi Ambient de la Generalitat Valenciana, per la qual es renova l'autorització com a sistema integrat de gestió en l'àmbit de la Comunitat Valenciana a la citada entitat, i la data d'entrada en vigor del nou conveni marc, de conformitat amb el que estableix clàusula setena de l'esmentada resolució.
  
Nové
  
Les entitats locals han participat en l'elaboració del present conveni marc d'acord amb el que preveu el Reial Decret 782/1998, de 30 d'abril, a través de la Federació Valenciana de Municipis i Províncies.
  
Deu
  
De conformitat amb el que s'ha exposat, i sent aquesta l'única via per a instrumentar la participació voluntària de les entitats locals de la Comunitat Valenciana en el sistema integrat de gestió autoritzat a Ecovidrio, (en endavant SIG), ambdues parts acorden la formalització del present conveni marc, d'acord amb el que preveu al respecte l'autorització concedida a la citada societat i amb les següents
  
Clàusules
  
Primera. Objecte
  
El present conveni marc té per objecte regular els compromisos de la Conselleria de Territori i Habitatge, de les entitats locals valencianes que voluntàriament s'adherisquen a aquest i de l'entitat Ecovidrio, pel que fa al funcionament del sistema integrat de gestió de residus d'envasos i envasos usats de vidre en l'àmbit territorial de la Comunitat Autònoma, establint les condicions generals que s'han d'aplicar a totes les entitats locals que desitgen participar en aquest sistema amb la finalitat de garantir el compliment de la Llei 11/1997, de 24 d'abril, d'envasos i residus d'envasos i la resta de normativa que la desenvolupa, com també de possibilitar la participació de les entitats locals en el sistema integrat de gestió.
  
En aquest sentit, en allò no previst en el present conveni marc, regirà el que disposa la precitada llei i el seu reglament de desenvolupament, com també en els termes de l'autorització d'Ecovidrio com a sistema integrat de gestió.
  
Segona. Definicions
  
A l'efecte del present conveni, s'entendrà per:
  
Recuperador: l'agent econòmic dedicat a la recollida, classificació, emmagatzematge, condicionament i comercialització de residus d'envasos per a la seua recuperació, reciclatge i altres formes de valorització.
  
Reciclador: l'agent econòmic que realitza operacions de transformació dels residus d'envasos, dins d'un procés de producció, per al seu fi inicial o per a altres fins.
  
Valoritzador: l'agent econòmic que realitza operacions d'aprofitament dels recursos continguts en els residus d'envasos, inclosa la incineració amb recuperació d'energia.
  
Estacions de transferència: llocs on s'emmagatzemen temporalment els residus d'envasos recollits dels contenidors tipus iglú, en espera d'acumular una quantitat tal que garantisca la viabilitat del seu transport fins a un centre de recuperació, reciclatge o valoració.
  
Centres de recuperació, reciclatge o valorització: llocs on es realitzen operacions de gestió de residus d'envasos anteriorment indicades.
  
Tercera. Actuacions
  
Les actuacions que es duran a terme en l'àmbit del present conveni marc són les que s'indiquen a continuació:
  
3.1. Establir els compromisos necessaris per a garantir en l'àmbit de la Comunitat Valenciana el compliment dels objectius previstos en l'article 5 de la Llei 11/1997, de 24 d'abril, d'envasos i residus d'envasos.
  
3.2. Regular les obligacions financeres del sistema integrat de gestió d'envasos usats i residus d'envasos de vidre que haurà de ser costejat íntegrament per Ecovidrio.
  
3.3. Regular la participació voluntària de les entitats locals en el sistema integrat de gestió d'envasos i residus d'envasos de vidre autoritzat a Ecovidrio, com també establir els mecanismes per a la seua adhesió al present conveni marc.
  
3.4. Establir l'aportació econòmica que Ecovidrio, haurà de pagar a les entitats locals, o, si és procedent, a les comunitats autònomes, d'acord amb el que preveu l'article 10.2 de la Llei 11/1997, de 24 d'abril, d'envasos i residus d'envasos.
  
3.5. Promoure la implantació i la continuïtat de la recollida selectiva d'envasos usats i residus d'envasos de vidre, com també, si és procedent, les infraestructures de transferència necessàries per a la descàrrega d'aquests envasos i residus d'envasos per part de les entitats locals.
  
3.6. Regular la posada en marxa de campanyes de comunicació, com també articular la col·laboració de les parts en el seu desenvolupament i finançament.
  
3.7. Establir els mecanismes necessaris de coordinació i col·laboració per a garantir el compliment de la Llei 11/1997, de 24 d'abril, d'envasos i residus d'envasos i del que preveu el present conveni marc, implantant mesures d'intercanvi d'informació, com també mesures d'inspecció i control.
  
3.8. Establir els fluxos d'informació entre la Conselleria de Territori i Habitatge, Ecovidrio, i les entitats locals valencianes adherides al present conveni marc.
  
Quarta. Compromisos de la Conselleria de Territori i Habitatge
  
La Conselleria de Territori i Habitatge es compromet, dins de l'àmbit de les seues competències i en els termes fixats en el present conveni marc, a col·laborar amb les entitats locals valencianes en la implantació d'un sistema de recollida selectiva en el marc de les obligacions establides per la Llei 11/1997, de 24 d'abril, d'envasos i residus d'envasos, i la resta de normativa aplicable, i en concret a:
  
4.1. Garantir que les entitats locals reben les compensacions econòmiques que la Llei 11/1997, de 24 d'abril, d'envasos i residus d'envasos, estableix per a aquelles que participen en el sistema integrat de gestió de residus d'envasos i envasos usats de vidre autoritzat a Ecovidrio. Amb aquest fi, les entitats locals podran requerir la intervenció, en qualitat d'àrbitre, de la Conselleria de Territori i Habitatge davant dels problemes que puguen sorgir en la recepció d'aquestes compensacions per part d'Ecovidrio, de conformitat amb el que estableix el present conveni marc.
  
4.2. Coordinar amb Ecovidrio, la realització de les campanyes d'informació, sensibilització i educació ambiental que calguen per a fomentar la participació ciutadana en la recollida selectiva de vidre.
  
Així mateix, coordinar amb les entitats locals la realització de les campanyes de sensibilització i educació ambiental que aquestes promoguen per a fomentar la recollida selectiva i fer efectiva l'aplicació de la mencionada Llei 11/1997, establint les directrius oportunes en la matèria.
  
4.3. Col·laborar amb els ens locals que s'adherisquen al present conveni marc en la coordinació de la recollida selectiva d'envasos usats i residus d'envasos de vidre i cooperar-hi tècnicament i jurídicament.
  
4.4. Establir els mecanismes necessaris per a facilitar que els ens locals puguen adherir-se al present conveni marc, incorporacions que hauran de ser degudament notificades a l'entitat Ecovidrio.
  
4.5. Garantir el subministrament d'informació a Ecovidrio perquè aquesta entitat puga acreditar el compliment de les seues obligacions, com també intercanviar amb les entitats locals i Ecovidrio, qualsevol altra informació que siga d'interés per al desenvolupament i el seguiment de les actuacions previstes en el present conveni marc.
  
4.6. Fomentar mecanismes que faciliten les actuacions de reducció i prevenció de la producció de residus d'envasos i envasos usats de vidre.
  
4.7. Establir els mecanismes necessaris per a garantir les actuacions relatives a inspecció, control i sanció.
  
Cinquena. Compromisos de l'entitat Ecovidrio
  
En compliment de la legislació aplicable, tenint en compte els termes de l'autorització concedida a Ecovidrio, per a implantar un sistema integrat de gestió d'envasos i residus d'envasos de vidre en la Comunitat Valenciana, aquesta entitat, en els termes del present conveni marc s'obliga a:
  
5.1. Responsabilitzar-se de la gestió dels residus d'envasos i envasos usats de vidre derivats dels productes envasats posats en el mercat pels agents econòmics adherits al sistema integrat de gestió, i podrà realitzar aquesta gestió siga per ella mateixa o siga mitjançant de terceres empreses autoritzades.
  
5.2. Responsabilitzar-se de la gestió dels residus d'envasos i envasos usats de vidre derivats dels productes envasats posats en el mercat a través d'envasos industrials o comercials, quan els agents econòmics responsables d'aquesta posada en el mercat estiguen adherits al sistema integrat de gestió autoritzat a l'entitat Ecovidrio.
  
5.3. Acceptar i fer-se càrrec de tots els residus d'envasos i envasos usats de vidre que li siguen lliurats per les entitats locals, o si és procedent, per la Conselleria de Territori i Habitatge, sempre que complisquen les condicions tècniques previstes en l'annex II del present conveni marc, com també a gestionar-los d'acord amb l'article 12 de la Llei 11/1997 i el Reial Decret 782/1998.
  
El present compromís inclou tant la recepció dels residus d'envasos de vidre transportats per les entitats locals, directament o indirectament, fins al centre de recuperació designat en l'annex III, com la recepció dels residus d'envasos de vidre que, procedent de les estacions de transferència, de les plantes de selecció o classificació de vidre, ecoparcs o plantes de compostatge, siga transportat fins a un centre de recuperació, reciclatge o valorització, sempre que les condicions del material recuperat complisquen les especificacions tècniques recollides en l'annex II.
  
Ecovidrio garanteix la recollida selectiva de tots els residus d'envasos i envasos usats de vidre durant un període no superior a sis mesos a partir de l'endemà de la publicació en el Diari Oficial de la Generalitat Valenciana, per a aquelles entitats locals que no hagen formalitzat la seua adhesió a aquest, en el dit termini.
  
5.4. La naturalesa de la matèria dels residus d'envasos i envasos usats de vidre, la gestió de la qual és responsabilitat d'Ecovidrio, és la que consta en l'apartat tercer de la Resolució de 20 de juny del 2003 de la Direcció General d'Educació i Qualitat Ambiental, per la qual es renova l'autorització a la citada entitat per a la implantació i gestió d'un sistema integrat de gestió de residus d'envasos i envasos usats de vidre en l'àmbit territorial de la Comunitat Valenciana, per la qual cosa s'haurà d'estar a les indicacions que en aquest es preveuen.
  
5.5. Finançar el sistema integrat de gestió segons el que estableix l'article 10.2 de la Llei 11/1997, de 24 d'abril, d'envasos i residus d'envasos i en apartat 6.2. de la precitada Resolució de 20 de juny del 2003. A l'efecte, les aportacions econòmiques realitzades per la posada en el mercat dels envasos hauran de ser suficients per a cobrir com a mínim els costs addicionals que hagen de suportar les entitats locals.
  
5.6. Ecovidrio, finançarà la diferència de cost entre el sistema ordinari de recollida, transport i tractament dels residus urbans en abocador controlat i el sistema integrat de gestió, i pagarà a les entitats locals valencianes les quantitats econòmiques corresponents, tot això de conformitat amb el que preveu l'article 10.2 de la citada Llei 11/1997 i d'acord amb les condicions establides en l'annex III.
  
La transferència d'aquests compensacions l'efectuarà Ecovidrio a les entitats locals per l'import de les factures emeses per aquestes, en el termini màxim de 30 dies naturals comptadors des de la data d'emissió d'aquestes, acompanyades de la documentació justificativa indicada anteriorment. En cas de rebre Ecovidrio la documentació incompleta o mal emplenada, requerirà a l'entitat local la presentació dels justificants necessaris, i en aquest supòsit s'entendrà que el termini màxim de 30 dies comptarà des de la recepció de la documentació completa per part d'Ecovidrio.
  
5.7. En el cas que les entitats locals hagen optat per encarregar la gestió integral de la recollida selectiva monomaterial de residus d'envasos de vidre a Ecovidrio, aquesta entitat haurà de prestar adequadament aquest servei, especialment pel que fa a la freqüència de buidatge dels contenidors tipus iglú, amb l'objectiu que no es produïsquen desbordaments. La citada gestió integral inclou les operacions de recollida i transport del vidre, com també la neteja, el manteniment i la reparació dels contenidors tipus iglú.
  
5.8. Amb independència que la gestió integral de la recollida selectiva siga realitzada o no per Ecovidrio, aquesta entitat es compromet a la reposició dels contenidors tipus iglú de vidre de les entitats locals adherides al final de la vida útil d'aquests o quan aquests es troben en un estat de deterioració tal que n'aconselle la reposició, i no correspondrà, en conseqüència, el pagament de cap compensació econòmica en concepte d'amortització a les entitats locals.
  
5.9. Efectuar el pagament dels imports previstos en cada cas en l'annex III a les entitats titulars de les plantes de selecció i classificació de vidre, dels ecoparcs i, si és procedent, a les plantes de compostatge, en el termini màxim de 30 dies naturals des de la recepció de la factura o certificat, si és procedent, acompanyada de la documentació justificativa. En el cas que les instal·lacions mencionades siguen de titularitat pública, el pagament dels indicats imports podrà realitzar-se a l'entitat que l'administració titular designe expressament.
  
5.10. Complir, en l'àmbit territorial de la Comunitat Valenciana, els objectius de reducció, reciclatge i valorització fixats en l'article 5 de la citada Llei 11/1997.
  
5.11. Garantir el reciclatge o qualsevol altra forma de valorització del vidre recollit selectivament, atenent les especificacions tècniques que s'adjunten en l'annex II, que li siguen posats a la seua disposició.
  
Així mateix, Ecovidrio garanteix que les instal·lacions o els centres de recuperació, reciclatge i valorització de residus d'envasos de vidre designats per aquesta entitat accepten els residus d'envasos de vidre, com també el posterior reciclatge o valorització en compliment del que preveuen els articles 9 i 12 de la Llei 11/1997, d'envasos i residus d'envasos.
  
5.12. Promoure actuacions destinades a la minimització i prevenció en origen de la producció de residus d'envasos en les empreses adherides al sistema integrat de gestió.
  
5.13. Observar el principi d'equilibri territorial, possibilitant la consecució dels objectius de recuperació de residus d'envasos i envasos usats de vidre a tots els ens locals de la Comunitat Valenciana que participen en el sistema integrat de gestió.
  
5.14. Col·laborar en el disseny i desenvolupament d'actuacions destinades a campanyes d'informació, educació i sensibilització ambiental, com també fer-se càrrec del seu finançament, d'acord amb el que estableix l'annex III del present conveni marc, a l'efecte d'augmentar el grau d'eficàcia en la recollida selectiva.
  
5.15. Designar les plantes i els centres de recuperació, reciclatge i valorització de vidre que, en tot cas, hauran d'estar autoritzades per a realitzar aquestes operacions, de conformitat amb la normativa sectorial en la matèria, tant siguen de la Comunitat Valenciana com que estiguen ubicades en altres comunitats autònomes.
  
5.16. Subministrar a la Conselleria de Territori i Habitatge, de conformitat amb el que estableix la Resolució de 20 de juny del 2003, la informació relativa al funcionament del sistema integrat de gestió d'envasos i residus d'envasos usats de vidre autoritzat en l'àmbit de la Comunitat Valenciana a Ecovidrio.
  
5.17. Ecovidrio, accepta des de la firma del present conveni marc l'adhesió de totes i cadascuna de les entitats locals de nova incorporació a la recollida selectiva de vidre que es produïsquen, mitjançant la firma del corresponent protocol d'adhesió previst en l'annex I, com també les renovacions dels protocols d'adhesió subscrits per raó de l'anterior conveni marc efectuades de conformitat amb el que estableix la clàusula sisena del present.
  
5.18. Contactar amb les entitats locals de nova incorporació a la recollida selectiva de residus d'envasos i envasos usats de vidre en el moment en què la Conselleria de Territori i Habitatge li done trasllat del protocol d'adhesió previst en l'annex I, sempre que opten per la realització d'una gestió directa, a l'efecte de remetre els models de plantilles que han d'acompanyar les factures pels conceptes establits en l'annex III.
  
Sisena. participació de les entitats locals valencianes en el sistema integrat de gestió
  
6.1. L'adhesió de les entitats locals que voluntàriament desitgen adherir-se al present conveni marc quedarà subjecta a la formalització dels tràmits següents:
  
6.1.1. Adopció per part del ple municipal, o, si és procedent, per la junta de govern local, si té les competències delegades, d'acord exprés que preveja els aspectes següents:
  
a) Acceptació de la totalitat de les condicions reflectides en el present conveni marc.
  
b) Autorització al president de la corporació per a la firma del protocol d'adhesió que figura en l'annex I, com també de la totalitat dels documents que es deriven de l'adhesió municipal.
  
c) En el cas que l'entitat local adherida, optant per realitzar la gestió de forma directa, decidisca que siga una entitat pública o un tercer privat qui perceba les corresponents compensacions econòmiques establides en l'annex III, derivades de l'adhesió municipal al conveni marc, acord de delegació dels drets de facturació i cobrament en l'entitat designada, en el qual haurà de constar la seua identificació (nom, domicili social i número d'identificació fiscal).
  
Amb aquest fi s'haurà de traslladar a la Conselleria de Territori i Habitatge del certificat original de l'acord adoptat, en dos exemplars en el cas que s'acorda la delegació dels drets de facturació i cobrament en entitat distinta a l'adherida. En el cas que aquest acord haja sigut adoptat per la junta de govern local haurà de remetre's, amb el certificat original d'aquest, document expedit per la Secretaria General de la corporació acreditatiu de la delegació de competències en el dit òrgan, i igualment correspondrà el seu enviament en dos exemplars en el cas abans indicat.
  
6.1.2. Firma en tres exemplars del protocol d'adhesió, que haurà de ser adoptat segons el model que figura en l'annex I.
  
La Conselleria de Territori i Habitatge notificarà a Ecovidrio, l'adhesió de cada nova entitat local participant, i li remetrà un exemplar del protocol d'adhesió degudament emplenat i subscrit, i quedarà un altre exemplar en poder de la direcció general competent. El tercer exemplar serà remés al Registre de Convenis de la Generalitat Valenciana a l'efecte de la seua anotació en aquest i posterior publicació en el Diari Oficial de la Generalitat Valenciana del número d'inscripció assignat.
  
Els protocols d'adhesió entraran en vigor a la firma i tindran una duració inicial fins al fi de la vigència del present conveni marc, i quedaran automàticament renovats en tots els seus termes en el cas de pròrroga d'aquest, de conformitat amb el que estableix la clàusula tretze, excepte en el cas que l'entitat local adherida adopte acord exprés en sentit contrari a través del ple municipal, en el termini màxim de tres mesos a partir de l'endemà que reba la comunicació d'aquesta pròrroga per part de la Conselleria de Territori i Habitatge. En aquest cas, haurà de ser remés el certificat de l'acord plenari adoptat a la Conselleria de Territori i Habitatge en el termini màxim de quinze dies naturals comptadors a partir de l'endemà de l'adopció.
  
6.2. S'acceptarà l'adhesió al present conveni marc de les entitats locals d'àmbit supramunicipal, amb l'acord exprés previ adoptat pel seu màxim òrgan de govern, sempre que cadascun dels municipis que la constitueixen hagen adoptat prèviament acord plenari en el sentit establit en el punt anterior, com també la delegació expressa, si és procedent, en la corresponent entitat local d'àmbit supramunicipal, dels drets de facturació i cobrament de les compensacions econòmiques establides en l'article 10.2 de la Llei 11/1997, de 24 d'abril, d'envasos i residus d'envasos.
  
6.3. Les entitats locals que hagen formalitzat la seua adhesió al conveni marc subscrit en data 31 d'octubre del 2001, entre la Generalitat Valenciana, a través de la Conselleria de Medi Ambient, i l'entitat Ecovidrio (DOGV núm. 4143, de 07.12.01), i de conformitat amb el que disposa la clàusula tretze, com també en l'apartat tercer del protocol d'adhesió previst en l'annex I, hauran d'adoptar, per part del ple municipal, o, si és procedent, per la junta de govern local si té les competències delegades, acord exprés que preveja l'acceptació de la totalitat de les condicions reflectides en el present conveni marc.
  
En aquest sentit, les condicions econòmiques per als municipis que es troben en la situació esmentada en aquest punt, s'aplicaran des de l'entrada en vigor del present conveni marc, sempre que les entitats locals adopten l'acord anteriorment citat i el remeten a la Conselleria de Territori i Habitatge en el termini màxim de sis mesos a partir de l'endemà de la publicació en el Diari Oficial de la Generalitat Valenciana.
  
En el cas d'incompliment d'aquest termini de sis mesos, s'entendrà resolt, en tots els termes, el protocol d'adhesió subscrit en el seu dia per l'entitat local, i quedaran sense efecte la totalitat de drets i obligacions assumides per les parts per raó del conveni marc subscrit en data 31 d'octubre del 2001, entre la Generalitat Valenciana, a través de la Conselleria de Medi Ambient, i l'entitat Ecovidrio (DOGV núm. 4143, de 07.12.01).
  
Setena. Compromisos de les entitats locals
  
Dins de l'àmbit de les seues competències, les entitats locals assumiran, mitjançant l'adhesió al present conveni marc, els compromisos següents:
  
7.1. Acceptar formalment les condicions establides en el present conveni, pel qual es regulen les condicions de la seua participació.
  
7.2. Determinar, en el corresponent protocol d'adhesió previst en l'annex I, la forma de participar en el sistema integrat de gestió, que podrà dur-se a terme:
  
Realitzant la gestió integral de la recollida selectiva dels residus d'envasos de vidre a través d'una entitat distinta a Ecovidrio. Per tant, l'entitat local assumirà la responsabilitat de recollir i transportar el vidre fins a la instal·lació receptora que figura en l'annex III del present conveni marc, com també la de mantenir, netejar i reparar els contenidors tipus iglú adscrits a aquest servei.
  
Encarregant la gestió integral de la recollida selectiva de residus d'envasos de vidre a Ecovidrio, qui haurà de realitzar les operacions de recollida i transport del vidre, com també el manteniment, la neteja i la reparació dels contenidors tipus iglú.
  
No obstant això, l'entitat local pot optar per canviar de modalitat de gestió durant la vigència del present conveni marc, sempre que siga comunicat per escrit a Ecovidrio. Aquest canvi es farà efectiu en el termini de tres mesos a partir de la data d'entrada de la sol·licitud en aquella entitat, excepte existència de motius justificats que aconsellen l'efectivitat del canvi de l'alternativa de gestió en menor termini, que haurà de valorar Ecovidrio.
  
7.3. Prestar el servei de recollida selectiva de vidre, o vetlar perquè aquest es preste adequadament, especialment pel que fa a la freqüència de buidatge dels contenidors tipus iglú i a la resolució d'incidències freqüents.
  
7.4. Designar els emplaçaments idonis per a la ubicació dels contenidors tipus iglú destinats a la recollida selectiva de vidre.
  
7.5. Dictar les ordenances sobre residus urbans, o, si és procedent, adequar-les, com també altres disposicions aplicables i, si correspon, els contractes relatius a la gestió dels residus urbans en aquells supòsits en què la gestió dels serveis siga indirecta, a fi de possibilitar el compliment de les obligacions contretes per les entitats locals mitjançant l'adhesió al present conveni marc.
  
7.6. El subministrament a la Conselleria de Territori i Habitatge, abans del 31 de març de l'any següent al període anual a què estiguen referits les dades, de tota la informació sobre la quantitat de residus d'envasos i envasos usats de vidre recollits i lliurats al sistema integrat de gestió, tot això de conformitat amb les determinacions establides en l'Ordre de 5 de desembre del 2002, de la Conselleria de Medi Ambient, per la qual es regula el model de la declaració anual d'envasos i residus d'envasos.
  
7.7. Aprovar els instruments necessaris a l'efecte d'aconseguir una millora contínua dels resultats i l'eficiència del sistema integrat de gestió, permetent per a això la participació i col·laboració de la Conselleria de Territori i Habitatge i d'Ecovidrio.
  
7.8. Possibilitar la realització de campanyes d'informació i sensibilització ambiental en el seu àmbit territorial que s'emmarquen en les directrius fixades per la Conselleria de Territori i Habitatge a fi d'aconseguir l'activa i correcta participació ciutadana en la recollida d'envasos usats i residus d'envasos de vidre.
  
7.9. Les entitats locals, a través del corresponent acord amb Ecovidrio, podran fer-se càrrec voluntàriament de la gestió de residus d'envasos i envasos usats de vidre la gestió de les quals siga responsabilitat d'Ecovidrio, (com a conseqüència de l'adhesió al SIG dels agents econòmics responsables de la seua posada en el mercat), mitjançant el sistema complementari de recollida porta a porta. Els termes de la col·laboració d'Ecovidrio es recullen en l'annex III.
  
Així mateix, queda a la lliure determinació de les entitats locals assumir la gestió dels residus d'envasos i envasos usats de vidre industrials o comercials no adherits al sistema integrat de gestió. Els costs de gestió corresponents hauran de ser coberts en aquest cas pels posseïdors finals dels citats residus d'acord amb l'article 11 de la Llei 10/1998, de 21 d'abril, de residus.
  
En aquests dos casos, la gestió haurà de realitzar-se mitjançant el sistema complementari de recollida porta a porta en els termes previstos en l'annex III i tenir com a finalitat el compliment dels objectius de l'article 5 de la Llei 11/1997, de 24 d'abril, d'envasos i residus d'envasos.
  
7.10. Les entitats locals hauran de realitzar les actuacions de control pertinents per a assegurar que totes les operacions de recollida selectiva es duguen a terme de forma adequada, i donar compte d'aquestes a la comissió de seguiment del present conveni quan aquesta última expressament ho sol·licite. Així mateix, es comprometen a prendre les mesures correctores necessàries en cas de detectar desviacions o incompliments rellevants en l'àmbit de les citades operacions, com també a implantar les que, si és procedent, siguen aconsellades per l'esmentada comissió de seguiment.
  
7.11. Acceptar la designació de la instal·lació receptora que figura per a cada entitat local de la Comunitat Valenciana en l'annex III del present conveni.
  
7.12. Acceptar els contenidors tipus iglú destinats a la recollida selectiva d'envasos de vidre que els siguen lliurats i ubicar-los en la via pública a disposició dels ciutadans.
  
Vuitena. Facturació a Ecovidrio
  
8.1. Les entitats locals que formalitzen la seua adhesió al present conveni marc, percebran les compensacions econòmiques que la Llei 11/1997, de 24 d'abril, d'envasos i residus d'envasos estableix per a aquelles que participen en el sistema integrat de gestió autoritzat a Ecovidrio, en el cas que la gestió integral de la recollida selectiva no siga realitzada pel mateix Ecovidrio.
  
8.2. Amb aquest efecte, les entitats locals adherides, o qui aquestes deleguen, hauran d'emetre, dins del mes següent al període mensual anterior, una factura a Ecovidrio, en la forma i per les quantitats establides en l'annex III del present conveni marc, a les quals s'afegirà l'IVA corresponent, de conformitat amb el que preveu la Resolució de 30 de setembre de 1998, de la Direcció General de Tributs, relativa a l'aplicació de l'impost sobre el valor afegit a determinades operacions efectuades en el marc dels sistemes integrats de gestió d'envasos usats i residus d'envasos, regulats en la Llei 11/1997, de 24 d'abril, d'envasos i residus d'envasos, per les entitats de gestió dels referits sistemes i altres agents econòmics (BOE de 27.10.1998).
  
8.3. De forma alternativa al que preveu el punt 8.2., i en el cas que la prestació dels serveis de recollida selectiva de residus d'envasos de vidre o de qualsevol altre dels serveis previstos en l'annex III siga realitzat per una entitat pública o privada distinta a la mateixa entitat local adherida, aquesta última, mantenint la responsabilitat que sobre la gestió de residus d'envasos els atribueix l'article 9.1. de la Llei 11/1997, de 24 d'abril, d'envasos i residus d'envasos, com també la resta de la legislació que resulte d'aplicació, haurà de comunicar a Ecovidrio i a la Conselleria de Territori i Habitatge la realització de la facturació per aquest tercer, prèvia delegació expressa en aqueixa entitat a través del ple municipal dels drets de facturació i cobrament derivats de l'adhesió al present conveni marc.
  
A partir d'aquest moment, l'emissió de factures i presentació de la documentació justificativa necessària, la realitzarà directament l'entitat designada a l'efecte. Qualsevol modificació haurà de ser aprovada a través del ple municipal, i comunicada per l'entitat local a la Conselleria de Territori i Habitatge i a Ecovidrio, en el termini màxim de quinze dies naturals a aquell en que es produïsca aquest canvi.
  
Les designacions que ja hagen sigut comunicades a la Conselleria de Territori i Habitatge i a Ecovidrio, en execució del conveni marc subscrit en data 31 d'octubre del 2001, entre la Generalitat Valenciana, a través de la Conselleria de Medi Ambient, i l'entitat Ecovidrio, es consideraran prorrogades a l'efecte anterior, excepte comunicació en contra realitzada a la Conselleria de Territori i Habitatge i a Ecovidrio.
  
8.4. En el cas que les entitats locals opten per que siga Ecovidrio qui es faça càrrec de la gestió integral de la recollida selectiva, això implicarà que el cost addicional de la recollida selectiva d'envasos usats i residus d'envasos de vidre respecte al sistema ordinari de gestió dels residus urbans serà assumit directament per Ecovidrio, per la qual cosa les entitats locals no facturaran a Ecovidrio cap import per la realització d'aquesta gestió integral.
  
Novena. Pagament a les entitats locals
  
9.1. Les entitats locals que opten per realitzar la gestió de forma directa, percebran les citades compensacions econòmiques des de la data de firma, sempre que estiga degudament emplenat i subscrit el protocol d'adhesió establit en l'annex I, excepte el cas previst en la clàusula 6.3 del present conveni marc.
  
9.2. La Comunitat Autònoma i les entitats locals adherides posaran en marxa els dispositius de control necessaris per a assegurar que totes les operacions es duen a terme de forma adequada i, en concret, per a assegurar la validesa dels elements que serveixen de base per al càlcul de l'aportació econòmica d'Ecovidrio. Així mateix, prendran totes les mesures correctores necessàries en cas de detectar-se desviacions o els incompliments en l'àmbit d'aquestes operacions, i notificaran a Ecovidrio qualsevol circumstància que tinga incidència sobre l'execució del present conveni marc.
  
Deu. Recollida selectiva monomaterial d'envasos usats i residus d'envasos de vidre
  
D'acord amb les previsions contingudes en el Pla integral de residus de la Comunitat Valenciana, la recollida selectiva de residus d'envasos i envasos usats de vidre es durà a terme en iglú o contenidor específic de color verd situat en l'àrea d'aportació.
  
S'hi hauran de depositar els envasos usats i residus d'envasos de vidre, i s'hi exclou expressament l'acceptació de vidre pla, peretes de qualsevol tipus, vidre, metalls i ceràmiques, que són incompatibles amb el reciclatge d'envasos de vidre.
  
En la recollida selectiva monomaterial de vidre, dins de l'àmbit de la Comunitat Valenciana, hauran de respectar-se les següents condicions bàsiques:
  
Les entitats locals, en el desenvolupament dels seus compromisos continguts en la clàusula setena del present conveni marc, tindran en compte la recollida selectiva monomaterial de vidre, incloent en les ordenances que es dicten, o en l'adequació de les ja existents, els aspectes necessaris relatius a aquesta recollida, tals com les normes d'ús dels contenidors tipus iglú i els serveis de recollida de residus.
  
Els vehicles destinats a la recollida de vidre no hauran de ser els mateixos que els utilitzats per a la recollida de residus en massa, a fi d'evitar contaminació recíproca entre les diverses fraccions.
  
En les campanyes de comunicació per a la recollida selectiva de residus de vidre, s'incidirà que la via adequada de recollida per al vidre és la monomaterial, és a dir, en contenidor verd específic, i sobre les dificultats que planteja la recollida conjunta del vidre amb la resta dels residus.
  
Les condicions d'acceptació del vidre figuren en l'annex II del present conveni marc.
  
Onze. Gestió de residus d'envasos i envasos usats de vidre
  
Els residus d'envasos i envasos usats de vidre recollits en els iglús o contenidors verds situats en l'àrea d'aportació hauran de ser transportats i lliurats per les entitats locals, quan aquestes entitats efectuen la seua recollida i transport, als centres de recuperació, reciclatge o valoració autoritzats o a les estacions de transferència que els hagen sigut assignades, conforme a l'annex III, i es consideraran llavors posats a disposició d'Ecovidrio. En ingressar en els citats centres es procedirà al pesatge dels camions i s'estendrà el corresponent certificat o full de control d'entrada de la quantitat de vidre lliurada.
  
En el cas que l'entitat local haja optat per la gestió indirecta a través d'Ecovidrio, de la recollida i transport dels residus continguts en l'iglú verd, Ecovidrio, assumirà la titularitat dels residus en el moment que efectue les operacions de recollida.
  
Ecovidrio, gestionarà, així mateix, els residus d'envasos i envasos usats de vidre procedents de les plantes de selecció i classificació de vidre, d'ecoparcs, i plantes de compostatge, i pagarà en aquest cas als titulars de les corresponents plantes les quantitats econòmiques establides en l'annex III del present conveni marc.
  
Amb caràcter general, i en compliment del que preveuen els articles 9 i 12 de la Llei 11/1997, d'envasos i residus d'envasos, Ecovidrio garanteix el lliurament dels residus d'envasos de vidre procedents de la recollida selectiva monomaterial, en els centres de recuperació, reciclatge o valorització de vidre.
  
L'assignació a les entitats locals de la Comunitat Valenciana, dels corresponents centres de recuperació, reciclatge i valorització és la que s'especifica en l'annex III del present conveni marc.
  
Dotze. Transmissió de titularitat
  
12.1. La titularitat dels residus d'envasos i envasos usats de vidre es transmet a favor de les entitats locals, o, si és procedent, de la Conselleria de Territori i Habitatge, en el moment en què aquestes comencen a exercir les funcions de recollida, transport i, si és procedent, emmagatzematge, directament o indirectament a través d'entitats distintes d'Ecovidrio. Això implica que a partir d'aquest moment els titulars, és a dir, les entitats locals o, si és procedent, la Conselleria de Territori i Habitatge, assumeixen les responsabilitats de tota índole al respecte.
  
En aquest cas, Ecovidrio es farà titular dels residus d'envasos i envasos usats en el moment en què se li lliuren en els centres de recuperació, reciclatge o valorització, o en les estacions de transferència, moment a partir del qual aquesta societat assumeix les responsabilitats sobre qualsevol menyscabament o pèrdua que sofrisquen aquests, com també dels danys que puguen derivar-se de les operacions de gestió d'aquests, incloent els causats a tercers i al medi ambient.
  
12.2. La titularitat i responsabilitats derivades d'aquesta seran d'Ecovidrio, des del moment en què efectuen les operacions de recollida i transport en el cas que l'entitat local haja optat per la gestió indirecta a través d'Ecovidrio.
  
En el moment de la transferència de la titularitat, Ecovidrio, SA, com a propietari dels residus d'envasos i envasos usats de vidre tindrà dret a percebre tots els rendiments o fruits que es deriven d'aquests. Així mateix, Ecovidrio, adquireix la responsabilitat de donar-los una destinació final que possibilite el compliment dels objectius establits en la Llei 11/1997, d'envasos i residus d'envasos.
  
Tretze. Entrada en vigor i duració del conveni
  
El present conveni marc, que deixa sense efecte el subscrit amb data 31 d'octubre del 2001, entrarà en vigor a la firma d'aquest, i el termini de vigència acabarà el 20 de juny del 2008, data en què així mateix finalitzarà l'autorització concedida a Ecovidrio, com a sistema integrat de gestió d'envasos i residus d'envasos de vidre en l'àmbit de la Comunitat Valenciana.
  
No obstant això, per a aquelles entitats locals que ja hagen formalitzat la seua adhesió al conveni marc subscrit en data 31 d'octubre del 2001, entre la Generalitat Valenciana a través de la Conselleria de Medi Ambient i l'entitat Ecovidrio, romandran vigents les seues condicions fins a l'adopció de l'acord exprés que preveu l'acceptació de la totalitat de les condicions reflectides en el present conveni marc, en els termes i terminis previstos en la clàusula 6.3. Una vegada transcorregut el termini de sis mesos fixat en la mencionada clàusula 6.3, si no s'ha rebut per aquesta Conselleria l'acord exprés adoptat pel ple municipal, o si és procedent, per la junta de govern local si té les competències delegades, que preveja l'acceptació de la totalitat de les condicions reflectides en el present conveni marc, finalitzarà la vigència i quedarà sense efecte en tots els seus punts l'anterior conveni marc per a aquelles entitats locals.
  
En cas de renovació de l'autorització del sistema integrat de gestió, el present conveni marc s'entendrà prorrogat per un nou termini de sis mesos, i es renovarà automàticament per períodes d'igual duració, excepte comunicació expressa en contra de la Conselleria de Territori i Habitatge o de l'entitat Ecovidrio, realitzada almenys amb quinze dies naturals d'antelació a la data de terminació del present conveni marc o de qualsevol de les seues pròrrogues. Respecte a les pròrrogues dels respectius protocols d'adhesió, s'estarà al que disposa la clàusula 6.1.2. del present conveni marc.
  
Catorze. Resolució anticipada i rescissió del conveni
  
No obstant el que disposa la clàusula anterior, el present conveni marc podrà ser resolt i quedar sense efecte, amb anterioritat a la data de venciment prevista, o si és procedent, a la del venciment de les successives pròrrogues, en els supòsits següents:
  
1. Per decisió de la Conselleria de Territori i Habitatge, en cas d'incompliment de les obligacions assumides per Ecovidrio, per raó del present conveni marc.
  
2. Per decisió de la Conselleria de Territori i Habitatge, a instància d'Ecovidrio, en cas d'incompliment de les obligacions assumides per aquella per raó del present conveni marc.
  
3. Per mutu acord de les parts que intervenen en el conveni marc.
  
4. Per suspensió, caducitat o revocació de l'autorització com a sistema integrat de gestió d'envasos i residus d'envasos de vidre en la Comunitat Valenciana concedida a Ecovidrio.
  
No s'aplicarà el que estableix aquest punt en el cas de produir-se alguna modificació de les condicions establides en l'autorització com a sistema integrat de gestió concedida a Ecovidrio, que tinguen efecte sobre les disposicions del present conveni marc, sempre que les parts les incorporen a aquest per mitjà d'una addenda.
  
5. Per qualsevol altra causa prevista en el marc normatiu vigent.
  
La producció de qualsevol supòsit dels anteriorment previstos, donarà lloc a la corresponent indemnització de danys i perjudicis a favor de la part que no haja incomplit i a càrrec de la part l'acció o omissió de la qual ho haja motivat.
  
En el cas que en el moment d'instar-se la resolució anticipada del present conveni marc, en la forma prevista anteriorment, s'hagen prestat serveis de forma efectiva i provada que es troben pendents de pagament, Ecovidrio haurà de pagar la compensació meritada a favor de les entitats creditores que corresponguen.
  
Quinze. Comissió de seguiment
  
Amb la firma del present conveni marc queda constituïda una comissió de seguiment per tal de coordinar les actuacions de les parts firmants en el desenvolupament d'aquest.
  
La comissió de seguiment estarà formada pels següents membres, amb veu i vot:
  
- Presidència: La presidència de la comissió de seguiment l'exercirà el conseller de Territori i Habitatge o persona que designe.
  
- Secretaria: La secretaria de la comissió de seguiment l'exercirà un representant de la Direcció General de Qualitat Ambiental de la Conselleria de Territori i Habitatge.
  
- Vocals:
  
Dos representants de l'entitat Ecovidrio
  
Dos representants dels municipis designats per la Federació Valenciana de Municipis i Províncies.
  
En tot cas, els membres de la comissió de seguiment podran estar eventualment assistits per consellers tècnics, econòmics o jurídics, i es reunirà, almenys, una vegada a l'any i, si és procedent, quan una de les parts ho sol·licite. Així mateix, podran nomenar-se suplents dels membres de la comissió de seguiment.
  
A la comissió de seguiment se li atribueixen les funcions següents:
  
- Resoldre quantes qüestions tècniques, interpretatives o pràctiques, plantejades per les parts, se susciten durant el curs del compliment del present conveni marc, amb la finalitat d'aconseguir solucions de consens als problemes que puguen sorgir.
  
- Constituir-se com a via de participació per a totes aquelles entitats locals que formalitzen la seua adhesió al present conveni marc, a l'efecte de plantejar totes aquelles qüestions suscite la seua aplicació.
  
- Modificar, si és procedent, l'adscripció dels municipis de la Comunitat Valenciana a les diferents instal·lacions receptores de residus d'envasos de vidre.
  
- Estudiar la incorporació o el canvi de les diferents instal·lacions receptores de residus d'envasos de vidre recollides en l'annex III.
  
- Aprovar les sol·licituds de les entitats locals adherides a l'efecte de percebre les compensacions econòmiques per la recollida porta a porta d'envasos industrials o comercials de vidre, sempre que s'ajusten als criteris establits en l'annex III.
  
- Estudiar i reconsiderar els criteris a l'hora d'establir la ràtio de contenidors corresponent als municipis adherits, tenint en compte especialment els municipis amb nuclis de població horitzontal.
  
- Estudiar, valorar i proposar possibles millores o adaptacions al present conveni marc, que hauran de ser incorporades mitjançant addendes a aquest.
  
- Aprovar qualsevol altra sol·licitud de les entitats locals.
  
El funcionament de la comissió de seguiment es regirà pel que disposa el capítol II del títol II de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
Setze. Penalitzacions
  
Les parts acorden que, en el supòsit d'incompliment per part d'Ecovidrio, de les obligacions derivades del present conveni marc i que no siga determinant de la seua resolució, la Generalitat Valenciana podrà exigir una penalització del 2% sobre les quantitats que, en concepte d'aportació, haja de pagar Ecovidrio, durant el mes natural en què s'haja produït l'incompliment.
  
Això sense perjudici del que disposa la clàusula catorzena respecte a les causes de resolució i suspensió del present conveni, i de les conseqüències derivades d'aquestes
  
Disset. Novació
  
En el cas que entre en vigor alguna disposició legal o decisió judicial que puga afectar l'execució del present conveni marc i els drets i obligacions de les parts en ell establits, quedarà tàcitament modificat sense necessitat de nou pacte entre les parts, i s'haurà d'interpretar i complir d'ara endavant de manera que la norma en qüestió resulte correctament aplicada. No obstant això, en el cas que la norma implique la necessitat de modificar alguna clàusula del conveni marc a l'efecte d'ajustar-lo a aquesta, ambdues parts es comprometen, en el termini màxim de trenta dies naturals des de l'entrada en vigor de la disposició legal o decisió judicial, a informar l'altra part i prendre les mesures necessàries a l'efecte de modificar els aspectes que requerisquen aquest ajust. En el cas que no siga possible aconseguir un acord sobre els termes en què haja de quedar modificat el conveni marc, se suspendrà l'eficàcia d'aquest en tant s'obté aquell.
  
Divuit. Règim transitori per a compromisos econòmics pendents
  
Les entitats locals, la Conselleria de Territori i Habitatge i les entitats titulars de les plantes de recuperació i compostatge de residus en massa que hagen meritat fins a la data drets econòmics no satisfets per raó del conveni marc subscrit en data 31 d'octubre del 2001, entre la Generalitat Valenciana, a través de la Conselleria de Medi Ambient i l'entitat Ecovidrio, pels conceptes de recollida selectiva i transport d'envasos i residus d'envasos de vidre recollits en els seus corresponents contenidors específics, recuperació de materials a partir de la recollida en massa, o qualsevol altre concepte relatiu al conveni marc, disposaran d'un termini de nou mesos a partir de l'entrada en vigor del present conveni marc, per a la presentació davant d'Ecovidrio, de les cartes de pagament i documentació complementària necessària.
  
Una vegada transcorregut el termini indicat en l'apartat anterior, els compromisos econòmics d'Ecovidrio, que no hagen sigut degudament reclamats, quedaran sense efecte.
  
Dinou. Naturalesa del conveni
  
El present conveni té naturalesa administrativa, i en la seua interpretació i desenvolupament es regeix per l'ordenament jurídic administratiu, amb expressa submissió de les parts a la jurisdicció contenciosa administrativa.
  
I prova de conformitat amb el que antecedeix, ambdues parts subscriuen el present conveni marc en tres exemplars en el lloc i data expressats en l'encapçalament.
  
El conseller de Territori i Habitatge,
  
RAFAEL BLASCO CASTANY
  
El director general d'Ecovidrio,
  
JAVIER PUIG DE LA BELLACASA ALBEROLA
  
ANNEX I
  
PROTOCOL D'ADHESIÓ
  
Per mitjà del present protocol, ?.. (l'entitat local) s'adhereix al present conveni marc firmat amb data ..... de ....... 2004 entre Ecovidrio i la Generalitat Valenciana, segons el que disposa l'article 9 de la Llei 11/1997, d'envasos i residus d'envasos, i assumeix ?????. (l'entitat local) tots els compromisos i condicions que es defineixen en aquest.
  
Prèviament a la firma del present protocol, el Ple municipal en la reunió de data ?????.. ha adoptat el corresponent acord pel qual s'accepten les condicions del citat conveni marc, el certificat de les quals s'adjunta al present document.
  
1. RECOLLIDA SELECTIVA MONOMATERIAL DE RESIDUS D'ENVASOS DE VIDRE
  
Respecte a la recollida selectiva dels residus d'envasos de vidre procedents de la recollida selectiva, l'entitat local opta per:
  
Transcriviu únicament l'opció elegida
  
1. Realitzar la gestió integral de la recollida selectiva dels residus d'envasos de vidre, a través d'una entitat distinta a Ecovidrio. Per tant, l'entitat local assumeix la responsabilitat de recollir i transportar el vidre fins a la instal·lació receptora assignada què figura en l'annex III del present conveni marc, com també la de mantenir, netejar i reparar els contenidors tipus iglú adscrits a aquest servei.
  
2. Encarregar la gestió integral de la recollida selectiva de residus d'envàs de vidre a Ecovidrio, qui haurà de realitzar les operacions de recollida i transport del vidre, com també el manteniment, la neteja i la reparació dels contenidors tipus iglú.
  
2. CONEIXEMENT DEL CONVENI MARC
  
L'Ajuntament coneix el contingut del conveni marc entre la Generalitat Valenciana, a través de la Conselleria de Territori i Habitatge i l'entitat Ecovidrio, inclosos tots els seus annexos, i queda obligat pel seu contingut.
  
3. VIGÈNCIA DEL PROTOCOL D'ADHESIÓ
  
El present protocol d'adhesió entrarà en vigor a la firma d'aquest i tindrà una duració inicial fins al fi de la vigència del conveni marc, i quedarà automàticament renovat en tots els seus termes en el cas de pròrroga d'aquest, de conformitat amb el que estableix la seua clàusula tretzena, excepte el cas que l'entitat local adherida adopte acord exprés en sentit contrari a través del Ple municipal, en el termini màxim de tres mesos a partir de l'endemà que reba la comunicació d'aquesta pròrroga per part de la Conselleria de Territori i Habitatge. En aquest cas, haurà de ser remés el certificat de l'acord plenari adoptat a la Conselleria de Territori i Habitatge en el termini màxim de quinze dies naturals comptadors a partir de l'endemà de l'adopció.
  
4. RESOLUCIÓ DEL PROTOCOL D'ADHESIÓ
  
Són causes de resolució del present protocol d'adhesió les que s'indiquen a continuació:
  
Incompliment reiterat per part de l'Ajuntament de les obligacions previstes en el conveni marc i assumides mitjançant la firma del present protocol d'adhesió.
  
Incompliment reiterat per part de la Conselleria de Territori i Habitatge de la Generalitat Valenciana de les obligacions davant de l'Ajuntament previstes en el conveni marc.
  
Incompliment reiterat per part de l'entitat Ecovidrio de les obligacions davant de l'Ajuntament previstes en el conveni marc.
  
I en prova de conformitat amb el que antecedeix, el Sr./la Sra. \_\_\_\_\_\_\_, alcalde'president/alcaldessa'presidenta de l'Ajuntament de \_\_\_\_\_\_\_\_, facultat/a per acord del Ple municipal de data \_\_\_\_\_\_, subscriu el present protocol d'adhesió en triple exemplar.
  
\_\_\_\_\_\_\_\_\_\_\_, \_\_\_\_\_\_ d \_\_\_\_\_\_\_\_\_ de 200\_\_
  
L'alcalde'president/l'alcadessa'presidenta de l'Ajuntament
  
ANNEX II
  
Especificacions tècniques
  
1. RECOLLIDA EN CONTENIDOR TIPUS IGLÚ
  
1.1. Característiques bàsiques dels contenidors tipus iglú
  
Els contenidors tipus iglú dissenyats per a la recepció de residus d'envasos de vidre, hauran de ser tancats i fàcilment identificables, amb boques accessibles i una relació superfície/capacitat favorable.
  
Hauran d'estar fabricats en qualsevol material que oferisca garanties de resistència a les exigències mecàniques a què estaran sotmesos durant la seua vida útil. En aquest sentit, hauran de complir les requeriments següents:
  
Quan el cos siga de polièster reforçat amb fibra de vidre la composició haurà de ser aproximadament d'un 30% de fibra de vidre i un 70% de resina, la fibra serà d'una riquesa mitjana d'1,5 kg/m2 i l'acabat haurà d'estar reforçat per a millorar el comportament a la intempèrie. Sotmesos a assaig i prenent com a matriu una proveta d'1,5-3 mm de gruix, la resistència a la flexió (UNE 53519) estarà entre 63-1260 kg/cm2, la resistència a la tracció (UNE 53562) estarà entre 560-1260 kg /cm2, la resistència a la compressió (DIN 53877) estarà entre 1050-1750 kg/cm2, la resistència a l'impacte (DIN 53154) estarà entre 0,26-0,78 kg/cm2, la resistència a la calor contínua (DIN 53840) estarà entre 65,5-176 ºC i la temperatura de deformació sota càrrega (UNE 53962) estarà a 82 ºC. Haurà de suportar una càrrega d'1.500 kg, tindrà una duresa BARCOL (UNE 53041) de 40 i un gruix de campana de 3 mm.
  
 Si pel contrari, són de polietilé, hauran de tenir una densitat pròxima a 1 gr/cm3. Sotmesos a assaig i prenent com a matriu una peça de 5-6 mm de gruix haurà de tenir una resistència a la tracció (UNE 53275) de 185 kg/cm2, una resistència a la ruptura de 100 Kg /cm2, un punt d'inflamació superior a 350'C i una estabilitat a la llum conforme a UNE 53602. Haurà de suportar una càrrega d'1.500 kg.
  
 Els ferratges seran metàl·lics, d'acer inoxidable o galvanitzat, i el cable d'acer inoxidable.
  
 El color dels contenidors tipus iglú serà verd conforme als estàndards habituals.
  
 La grandària queda definida per les dimensions següents: altura total inferior a 1.990 mm, altura de la boca entre 1.400 i 1.500 mm i diàmetre de la boca entre 170 i 180 mm.
  
 La capacitat oscil·larà entre un mínim de 2000 i un màxim de 3000 litres.
  
 L'operació de descàrrega, incloses l'enganxada i la desenganxada es realitzarà en un temps màxim de 3 minuts.
  
Els contenidors tipus iglú estaran proveïts de llegendes, situades en ambdues cares i pròximes a les boques, en les quals s'indicarà de forma clara el material que ha de depositar-se a l'interior.
  
La descàrrega es realitzarà mitjançant un sistema dotat de les màximes seguretats, a través d'eslingues que permeten l'abatiment de les comportes de la base, pivotant sobre el seu eix central en dues meitats amb un angle d'obertura mínim de 45é. Aquesta operació haurà de poder efectuar-la un sol operari.
  
1.2. Recollida i transport
  
Es realitzarà una recollida selectiva monomaterial per als residus d'envasos de vidre mitjançant contenidors tipus iglú anteriorment descrits, situats en les àrees d'aportació determinades per les entitats locals.
  
Els vehicles destinats al transport dels residus d'envasos de vidre fins a les instal·lacions receptores, hauran de tenir la caixa oberta per a la descàrrega del contenidor tipus iglú, una ploma i el seu enganxall, i en cap cas podran ser els mateixos que els emprats per al transport dels ?residus en massa?. Aquests camions hauran d'estar lliures de materials contaminants del vidre, com ara porcellana, ceràmica, taulells, terra, grava, ciment, fusta, metalls, o altres.
  
1.3. Manteniment, reparació i reposició
  
Per a garantir la plena operativitat dels contenidors tipus iglú es procedirà a la reparació dels danys o desperfectes que s'hi produïsquen, en quant es tinga constància d'això, sense perjudici del corresponent manteniment preventiu. Aquestes operacions es complementaran amb el llavatge dels contenidors tipus iglú, amb una freqüència màxima de dues vegades l'any.
  
En el cas que la deterioració dels contenidors tipus iglú siga tal que impedisca la seua reparació, o a la finalització de la seua vida útil xifrada en 15 anys, Ecovidrio reposarà al seu càrrec aquests contenidors, sense cap cost per a les entitats locals, i amb una taxa de reposició anual mínima del 7% sobre el parc de contenidors tipus iglú disponible en cada municipi.
  
Conseqüentment, Ecovidrio queda eximit de compensar les entitats locals per l'amortització i càrregues financeres de la reposició i nova implantació de contenidors tipus iglú per a la recollida selectiva de vidre.
  
1.4. Condicions d'acceptació dels envasos de vidre
  
Els residus d'envasos de vidre que podran contenir seran únicament els procedents del consum en els domicilis particulars, la recollida dels quals correspon als ens locals. Queden exclosos, per tant:
  
 Porcellana, ceràmica, gres, taulells, terra, grava, ciment, fusta, metalls, etc.
  
 Tots els vidres especials com: vidres blindats, parabrises, pantalles de televisió i ordinador, peretes, llums de vidre, vaixelles, vidres opalins, espills, vidres opacs i de colors, vitroceràmiques, etc.
  
 No s'admetrà cap residu de vidre del qual se sospite que puga contenir plom en la composició.
  
Les especificacions que han de complir els residus dels envasos de vidre són:
  
 No contenir més del 5% en pes amb una grandària inferior a 1 cm.
  
 La presència anormal de terra, pedres i altres fins serà causa de rebuig sistemàtic dels lliuraments.
  
 No contenir més del 2% en pes d'impureses.
  
 No contenir més del 0,5% en pes de materials infusibles tals com els enumerats en l'epígraf a). Aquest 0,5% es considera inclòs dins del 2% citat en el punt anterior.
  
 No contenir gravetes.
  
En aquest sentit, l'optimació del sistema exigeix establir un mètode doble de mostratge i controls de qualitat del casc de vidre.
  
Mostratge
  
 Homogeneïtzar la partida que s'ha de controlar.
  
 Prendre en diversos punts de la partida 200 kg de vidre.
  
 Estendre aquests 200 kg sobre un sòl net i no contaminat.
  
 Dividir el lot en 4 sectors iguals.
  
 Prendre de dos sectors oposats dos mostres de 50 kg cada una.
  
Controls
  
 Control de la granulometria: La mostra de 50 kg és passada per un tamís d'1 cm, i s'anota el pes del que ha passat:
  
- Si el pes és inferior a 2,4 kg s'accepta.
  
- Si el pes és superior a 2,6 kg es rebutja.
  
- Si aquest pes està entre ambdues quantitats es repeteix l'assaig amb la segona mostra i la suma dels pesos haurà de ser inferior a 5 kg per a ser acceptada.
  
 Control d'impureses. de la mostra de 50 kg se separen i pesen totes les impureses; d'aquest conjunt al seu torn es tornen a separar les impureses d'infusibles que també es pesen.
  
 Regles de conformitat - C - i de no conformitat - NC -
  
Primer: Mostra de 50 kg.
  
Pes total impureses Pes infusibles
  
< 0,8 kg < 0,2 kg C (el lliurament és conforme)
  
> 2 kg > 0,5 kg NC (el lliurament
  
 no és conforme)
  
Segon: Mostra de 50 kg (s'aplica quan el resultat es troba entre estos dos valors). El resultat d'aquesta segona anàlisi s'acumula al primer.
  
Pes total impureses Pes infusibles
  
< 2,4 kg < 0,6 kg C (el lliurament és conforme)
  
> 2,4 kg > 0,6 kg NC (el lliurament no és
  
 conforme)
  
En el cas de lliuraments no conformes amb les especificacions, s'informarà l'entitat local corresponent perquè conjuntament es busque la font de contaminació i s'habiliten els mitjans necessaris per a evitar-la.
  
En cas de conflicte, Ecovidrio i les entitats locals se sotmetran a l'arbitri de la Conselleria de Territori i Habitatge.
  
2. Recollida complementària en contenidor soterrat
  
2.1. Definició de contenidor soterrat
  
A l'efecte del present conveni marc s'entendrà per contenidor soterrat per a la recollida selectiva d'envasos i residus d'envasos de vidre, a aquells contenidors que, instal·lats en la via pública, estiguen totalment o parcialment sota la superfície d'aquesta, disposen d'un sistema automàtic de hissat i presenten boques accessibles per als ciutadans.
  
Aquests contenidors estaran proveïts de llegendes, situades en les boques, en les quals s'indicarà de forma clara el material que ha de depositar-se a l'interior.
  
2.2. Recollida i transport
  
Les entitats locals que disposen de contenidors soterrats per a la recollida d'envasos i residus d'envasos de vidre i que hagen optat per delegar la gestió en Ecovidrio conforme al que estableix l'annex I del present conveni marc, hauran de presentar a la comissió de seguiment, un document descriptiu del servei que s'ha prestar, que contindrà com a mínim un pla de situació de les unitats instal·lades i una descripció del model de contenidor en què s'indicarà la capacitat i el sistema de hissat i el temps d'aquesta maniobra.
  
Ecovidrio es farà càrrec de la recollida d'un nombre d'aquests contenidors no superior al 2% del total del parc de contenidors tipus iglú, sempre que complisquen els mínims d'eficàcia atribuïts a aquests pel que fa a la relació volum/temps de buidatge - 800 litres/minut-, excepte acord exprés entre les parts.
  
2.3. Manteniment, reparació i reposició
  
Per a garantir la plena operativitat dels contenidors soterrats, les entitats locals netejaran, repararan els danys o desperfectes que s'hi produïsquen, en quant se'n tinga constància, sense perjudici del corresponent manteniment preventiu.
  
El manteniment, la reparació i la reposició d'aquests contenidors correrà, en tots els casos, a càrrec de les entitats locals, per la qual cosa Ecovidrio queda eximit de compensar-les per aquestes labors o per l'amortització i les càrregues financeres de la reposició i nova implantació de contenidors soterrats per a la recollida selectiva de vidre.
  
3. INSTAL·LACIONS RECEPTORES
  
 Recuperaciones de vidrio VIFER
  
Partida Burgà, s/n
  
12950 Figueroles ?Castelló-
  
Tel/Fax: 589.282005
  
 Cabreta e Hijos SL.
  
C/Poeta Llorente 9
  
12754 la Vall d'Uixó ?Castelló-
  
Tel: 661.750645
  
Fax: 668.458389
  
 Gonzalo Mateo SL.
  
Polígon Industrial Serpes, c/ Kepler 11 i 12
  
46870 PORT DE SAGUNT'València-
  
Tel: 98.7669329
  
Fax:92.6199545
  
 Glass Levante SL.
  
Camí l'Ermita, s/n
  
46400 BÈLGIDA ?València-
  
Tel/Fax: 87.2143793
  
 Camacho Recycling SL.
  
Partida Canastell, núm.282 B
  
03719 SANT VICENT DEL RASPEIG ?Alacant-
  
Tel: 579.912071
  
Fax: 721.701786
  
 Camacho Recycling SL.
  
Vereda de Santa Ana, 12
  
02575 CAUDETE ?Albacete-
  
Tel: 311.239051
  
Fax: 761.668550
  
ANNEX III
  
CONDICIONS ECONÒMIQUES
  
Els conceptes, imports i requisits d'aquest annex, entraran en vigor amb caràcter general a la firma del present conveni marc i no més tard de l'1 d'octubre del 2004. En aquest sentit s'estableixen una sèrie de conceptes que serviran com a referència a l'hora de calcular la contribució econòmica d'Ecovidrio i que es defineixen a continuació.
  
1. Càlcul de les compensacions econòmiques per la recollida selectiva
  
1.1. Població considerada
  
A l'efecte del present conveni s'han caracteritzat els municipis de la Comunitat Valenciana en tres grups poblacionals, prenent com a referència vàlida l'última població de dret publicada per l'INE i assignant una ràtio de contenidors a cada grup:
  
Tipus urbà: Municipis amb població de dret superior als 50.000 habitants. Ràtio de contenidors 1/500.
  
Tipus semiurbà: Municipis amb població de dret entre 5.000 i 50.000 habitants. Ràtio de contenidors 1/400.
  
Tipus rural: Municipis amb població de dret inferior a 5.000 habitants. Ràtio de contenidors 1/350.
  
La definició d'aquests tres escenaris serveix com a base per al càlcul de les compensacions econòmiques del present annex.
  
1.2. Distància a planta
  
Per a garantir el reciclatge final dels envasos i residus d'envasos de vidre arreplegat selectivament a la Comunitat Valenciana, les entitats locals hauran de lliurar-los en les plantes receptores assignades indicades en el quadre adjunt.
  
A l'efecte del present conveni marc les distàncies entre cada entitat local i la planta receptora assignada seran les calculades en el Mapa Oficial de Carreteres 2003 del Ministeri de Foment. Per al càlcul dels temps, com a trajecte d'anada, s'ha considerat una velocitat mitjana del vehicle recol·lector de 60 km/h en tot el recorregut.
  
2. Compensacions econòmiques per la gestió integral de la recollida selectiva
  
Supòsit 1: Les entitats locals realitzen la gestió integral de la recollida selectiva dels residus d'envasos de vidre mitjançant una entitat distinta a Ecovidrio
  
En aquest primer supòsit aniran a càrrec de les entitats locals les despeses pròpies de les operacions de recollida i transport, els costos relatius a neteja i manteniment dels contenidors, com també els referits a inversions en vehicles de recollida i transport, inclosa la mà d'obra corresponent a reparació d'avaries, manteniment, combustible, matriculació, assegurances o reposició de vehicles, despeses d'estructura i despeses generals.
  
A aquests imports s'ha descomptat un valor unitari fix en concepte d'estalvi per eliminació en abocador que es fixa en 1'44 €/t, per la qual cosa les compensacions econòmiques per la gestió integral són les que segueixen:
  
 Quadre de compensacions
  
 < 30 minuts 30-60 minuts > 60 minuts
  
Urbà 14,36 €/t 18,81 €/t 20,52 €/t
  
Semiurbà 15,57 €/t 20,07 €/t 26,02 €/t
  
Rural 17,67 €/t 22,18 €/t 28,13 €/t
  
Els temps s'entendran com a trajecte d'anada a la planta assignada.
  
Supòsit 2: Les entitats locals encarreguen la gestió integral de la recollida selectiva de residus d'envàs de vidre a Ecovidrio
  
En aquest segon supòsit, i segons la delegació expressa de les entitats locals en Ecovidrio, les despeses pròpies de les operacions de recollida i transport dels envasos i residus d'envasos de vidre, de la neteja i manteniment dels iglús i de les inversions en vehicles de recollida i transport, inclosa la mà d'obra corresponent a reparació d'avaries, manteniment, combustible, matriculació, assegurances o reposició de vehicles, despeses d'estructura i despeses generals, aniran a càrrec d'Ecovidrio.
  
No correspon, en aquest cas, cap compensació econòmica d'Ecovidrio a les entitats locals, i no serà tampoc exigible el pagament per aquest concepte de les entitats locals a Ecovidrio.
  
3. Aportacions econòmiques referides a campanyes d'informació i sensibilització ciutadana
  
La Conselleria de Territori i Habitatge i Ecovidrio realitzaran campanyes de comunicació, conjuntament, a fi de sensibilitzar els ciutadans sobre la separació en origen com a requisit imprescindible per a una recollida selectiva efectiva.
  
Ecovidrio posarà a disposició de la Conselleria de Territori i Habitatge, una Guia de Comunicació que contindrà els materials publicitaris i missatges de la campanya de comunicació a aplicar amb caràcter general en l'àmbit de la Comunitat Valenciana. Per a mantenir la uniformitat dels materials i missatges de la campanya de comunicació a tota la Comunitat Valenciana, qualsevol canvi sobre els dits elements haurà de ser prèviament aprovat per la Comissió de Seguiment.
  
Per al càlcul de les aportacions econòmiques d'Ecovidrio, com a col·laboració en campanyes de comunicació, s'utilitzarà la població de dret, prenent-se com a referència vàlida l'última població publicada per l'INE. La quantitat per aquest concepte serà de 0'06 € per habitant de dret.
  
Amb caràcter general, les campanyes de comunicació s'executaran en la seua totalitat i es facturaran durant l'any natural, i podran prorrogar-se tres mesos per acord de la Comissió de Seguiment, comptadors des de l'inici de la campanya de comunicació. En cap cas podran acumular-se fons de comunicació per un període superior a l'any posterior a què corresponguen.
  
La Conselleria de Territori i Habitatge podrà encarregar a l'empresa pública Vaersa, com a mitjà propi de la Generalitat Valenciana, per raó del conveni de data 22 de febrer del 2000, la realització d'aquestes campanyes de comunicació i la facturació dels costs corresponents a Ecovidrio.
  
Al gener de cada any Ecovidrio informarà la Comissió de Seguiment dels pagaments pendents de l'any natural anterior. A partir de la data d'enviament de la comunicació per part d'Ecovidrio, començarà a comptar un termini de nou mesos per a la presentació de factures pels pagaments pendents, si aquest fóra el cas.
  
Durant el primer trimestre de cada any la Comissió de Seguiment aprovarà un pla de comunicació general per a l'any en curs, concretant la distribució de tots els fons disponibles fins i tot, si és procedent, els destinats a les entitats locals.
  
3.1. Condicions particulars d'aplicació a les entitats locals
  
Si per raó del que acorda la Comissió de Seguiment, part dels fons poden ser utilitzats per les entitats locals adherides al conveni, aquestes disposaran fins al 30 d'abril per a sol·licitar la realització d'accions locals de comunicació a càrrec dels fons previstos en el conveni per a l'any en curs, concretant en aquesta sol·licitud l'objecte, abast, materials i pressupost de les cada acció. Si transcorregut aquest termini alguna entitat local no ha remés cap petició formal a la Comissió de Seguiment, els fons corresponents a aquestes passaran a incrementar aquells disponibles per la Conselleria de Territori i Habitatge o, en cas d'acord, podran ser executats directament per Ecovidrio en campanyes o reforços d'àmbit autonòmic. Si l'import fóra insuficient per a realitzar o reforçar una campanya de comunicació adequada, aquests fons passarien a sumar-se a les aportacions globals de l'any següent de la Conselleria de Territori i Habitatge.
  
Les entitats locals la petició de les quals haja sigut aprovada per la Comissió de Seguiment hauran de desenvolupar les campanyes de comunicació al llarg de l'any natural corresponent, prorrogable tres mesos, i hauran de complir els mateixos terminis de facturació. Si finalitzats els dits terminis, alguna entitat local no ha realitzat les accions i presentat les factures corresponents, perdrà el dret a percebre els fons corresponents que passaran a sumar-se a les aportacions globals de la Conselleria de Territori i Habitatge.
  
4. Compensacions econòmiques per la recuperació de residus d'envasos de vidre en les plantes de compostatge
  
A petició expressa de les entitats titulars/explotadores de les plantes de compostatge, Ecovidrio quedarà obligat a fer-se càrrec de la recepció del vidre recuperat i satisfarà per aquest concepte les mateixes quantitats que figuren en aquest annex III, com a compensacions per la recollida i transport d'envasos de vidre, aplicades als municipis en què es troben ubicades aquestes plantes de compostatge.
  
Es produirà la transferència de titularitat dels dits residus d'envasos de vidre en el moment del seu lliurament en les corresponents instal·lacions receptores, complint les condicions d'acceptació del material, que figuren en l'annex II.
  
5. Condicions generals
  
5.1. Vigència de les presents condicions econòmiques
  
Les condicions econòmiques d'aquest annex començaran a regir des de la firma del present conveni marc i es mantindran en vigor durant tota la seua vigència, coincident amb el termini d'autorització administrativa com SIG d'Ecovidrio, que venç el 20 de juny del 2008.
  
Durant el dit període de temps no correspondrà revisió de preus, en haver-se inclòs ja en la determinació de les compensacions econòmiques l'evolució dels preus en els anys 2004-2008 a través de preus mitjans ponderats.
  
5.2.Facturació, documentació justificativa i pagament per part d'Ecovidrio
  
L'entitat local facturarà d'acord amb els criteris acordats a continuació:
  
 Les entitats locals que hagen optat per realitzar la gestió integral de la recollida selectiva dels residus d'envasos de vidre, a través d'una entitat distinta a Ecovidrio hauran d'enviar una factura, segons format facilitat per Ecovidrio, acompanyada del resum d'albarans d'entrada en les instal·lacions receptores assignades en l'annex II del present conveni marc. Aquesta documentació, que es presentarà firmada i segellada, serà remesa al Departament de Comptabilitat d'Ecovidrio, c/ Hermanos Bécquer núm. 10, 1r, 28057 Madrid.
  
 La transferència d'aquestes compensacions l'efectuarà Ecovidrio a les entitats locals, per l'import de les factures emeses per aquestes, en el termini màxim de 30 dies naturals a comptar des de la data d'emissió d'aquestes.
  
 En cas de rebre Ecovidrio la documentació incompleta o mal emplenada requerirà l'entitat local, en un termini màxim de deu dies mitjançant correu certificat amb justificant de recepció, a l'efecte que present la documentació necessària. En aquest cas, s'entendrà que el termini màxim de 30 dies comptarà des de la recepció de la documentació completa per part d'Ecovidrio.
  
6. Compensació per l'experiència pilot de recollida porta a porta d'envasos i residus d'envasos de vidre originats en zones comercials
  
Aquelles entitats locals que tinguen una o més zones del nucli urbà en què el model general de recollida de vidre en àrees d'aportació presente problemes d'implantació i es generen, efectivament, quantitats apreciables de vidre, podran optar per realitzar un projecte pilot de recollida porta a porta d'envasos i residus d'envasos de vidre.
  
6.1. Definició del sistema porta a porta
  
A l'efecte del present conveni marc s'entendrà per recollida porta a porta, aquella recollida extraordinària que es realitza exclusivament en establiments generadors de vidre, mitjançant un sistema de contenidors de tapa oberta amb rodes, entre 90 i 240 litres de capacitat. Els dits contenidors romandran en l'interior dels establiments excepte en el moment en què el vehicle destinat a la recollida efectue el seu buidatge i posterior transport a un lloc d'emmagatzematge temporal o a un centre de tractament. Serà obligació dels responsables de l'establiment el trasllat fins a la via pública en els horaris prèviament concertats per a la recollida i la posterior retirada.
  
6.2. Condicions per a l'aplicació del projecte pilot
  
Les entitats locals que desitgen optar per aquesta experiència pilot hauran de presentar a Ecovidrio, un document descriptiu del servei a prestar, que contindrà com a mínim un estudi de costs del servei, un pla detallat de la zona d'actuació i un llistat dels establiments generadors de vidre. Tenint en compte aquesta informació, ambdues parts analitzaran i delimitaran de mutu acord, les zones en què es desenvoluparà finalment l'experiència pilot, i serà condició indispensable que en aquestes, per la seua configuració urbanística, siga impossible la recollida selectiva amb contenidors tipus iglú i es generen, efectivament, quantitats apreciables de vidre.
  
Les entitats locals hauran de complir i acreditar l'adequat desenvolupament de la recollida selectiva mitjançant el sistema de contenidor tipus iglú. A l'efecte d'avaluar aquesta situació hauran de concórrer les circumstàncies següents:
  
 que la taxa de contenidors en el terme municipal on es desenvolupe l'experiència pilot, siga major o igual que la taxa objectiu indicada en el present conveni marc, per a l'entorn corresponent i,
  
 que la taxa d'aportació ciutadana, expressada en kg/habitant, supere la mitjana del grup de població assignat conforme al que estableix l'annex II del present conveni marc.
  
Una vegada aconseguit l'acord, Ecovidrio informarà sobre aquest la Comissió de Seguiment que, al seu torn, podrà demanar la informació que estime oportuna, a l'efecte de valorar la implantació i posterior evolució del sistema.
  
6.3. Duració del projecte pilot
  
Aquest sistema de recollida podrà desenvolupar-se durant un període de temps establit de mutu acord entre l'entitat local i Ecovidrio. Durant la posada en marxa s'examinarà, tant la participació com l'eficàcia, en termes econòmics tècnics de forma que si els resultats es consideraren positius, podrà acordar-se'n la implantació definitiva.
  
6.4. Compensació pel servei de recollida porta a porta
  
La compensació pel servei de recollida mitjançant el sistema porta a porta, queda fixat en 60 €/t. Ecovidrio finançarà les quantitats recollides mitjançant el sistema porta a porta al preu abans indicat un tonatge màxim equivalent al 10% de les quantitats recollides a través del sistema iglú durant l'any anterior al període pel qual es facture.
  
6.5. Control i seguiment del servei de recollida porta a porta
  
Les entitats locals que hagen implantat aquest sistema de recollida hauran d'acreditar l'efectiva posada en marxa del servei i assegurar que les quantitats de vidre recollides mitjançant el sistema de recollida porta a porta no es mesclen amb el flux de la recollida selectiva procedent del model general de contenidor tipus iglú.
  
El vidre recollit mitjançant aquest sistema haurà de complir les mateixes normes de qualitat i haurà de ser lliurat a Ecovidrio en la mateixa forma que el recollit mitjançant el model general de contenidor tipus iglú.